《水塔寺》
清代·史梦兰

驱车出郭门，缁尘迎面扑。引领见西山，顿觉豁心目。

金碧焕楼台，清华足水木。兰若远相望，烟岚围簇簇。

言寻相国园，水塔名久熟。取径御园西，冈峦争起伏。

诘曲度龙潭，一径入松竹。池榭虽荒凉，丘壑尚回复。

架石以为梁，牵藤可补屋。绕砌乱泉鸣，依檐飞鸟宿。

云来万树平，雨过千峰沐。奇石蹲虎头，幽林狎麋鹿。

仙果间名葩，朝暮散清馥。平居爱名胜，如渴思茗粥。

今晨来此间，如画得饱读。无奈世网牵，欲留不可复。

回首谢山灵，何时此卜筑。

作者简介：（1813—1898）直隶乐亭人，字香崖，号砚农。道光二十年举人。曾官山东朝城知县。长期闭门读书。长于史学，著述甚富。有《叠雅》、《畿辅艺文考》、《尔尔书屋诗草、文钞》、《舆地韵编》等。